
RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI

în intervalul 17.07.2026, ora 08.00 – 18.07.2026, ora 08.00
I. SITUAŢIA HIDRO-METEOROLOGICĂ

1. Situația și prognoza hidrologică pe râurile interioare şi Dunăre din 18.07.2026, ora 07.00
RÂURI

Debitele au fost în creștere, ca urmare a precipitațiilor căzute în interval și a propagării pe râurile din bazinele hidrografice Someșul Mare, Someșul Mic, din bazinele superioare și mijlocii ale râurilor Vișeului, Izei, Crișurilor, Arieșului, Jiului, Oltului, Ialomiței, precum și în bazinele superioare ale Timișului, Bârzavei, Carașului, Nerei, Cernei și Argeșului.

Pe râurile din bazinele hidrografice: Suceava, Moldova, precum și pe cursul superior al Prutului, debitele au fost, în general, în scădere, iar pe celelalte râuri s-au menținut relativ staționare.

Debitele se situează, în general, sub mediile multianuale lunare, la valori cuprinse între 30–90% din acestea, mai mari (în jurul și peste mediile lunare) pe râurile din bazinele hidrografice: Someșul Mic, bazinele superioare ale Ialomiței, Bistriței, pe cursul mijlociu și inferior al Prahovei și mai mici (sub 30%), pe râurile din bazinele: Tur, Crasna, Barcău, Crișuri, Moravița, Caraș, Nera, Cerna, Bârlad, bazinul superior și mijlociu al Sucevei, pe cursul mijlociu și inferior al Prutului și pe afluenții acestuia, pe unii afluenți din bazinele inferioare ale Jiului și Oltului și pe unii afluenți din bazinul superior al Argeșului.

În interval a fost emisă o ATENȚIONARE HIDROLOGICĂ pentru fenomene imediate. 

A fost în vigoare ATENȚIONAREA HIDROLOGICĂ nr. 79 din 16.07.2026, până la ora 9:00.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi în creștere, ca urmare a precipitațiilor prognozate și propagării pe râurile din bazinele hidrografice Vișeu, Iza, Tur, Someș, Crișuri, Mureș, Bega, Timiș, Bârzava, Moravița, Caraș, Nera, Cerna, Jiu, bazinele superioare și mijlocii ale Oltului și Ialomiței, precum și în bazinele superioare ale Argeșului, Sucevei, Moldovei și Bistriței.

Pe celelalte râuri, debitele vor fi relativ staționare. 

 Sunt posibile scurgeri importante pe versanți, torenți și pâraie, viituri rapide pe râurile mici, cu posibile efecte de inundații locale și creșteri însemnate de debite și niveluri, pe unele râuri din zonele de deal și munte din vestul și sud-vestul țării, ca urmare a averselor prognozate, mai importante cantitativ.

Intră în vigoare ATENȚIONAREA HIDROLOGICĂ nr. 80 din 17.07.2026, începând cu ora 12:00.
DUNĂRE
Debitul la intrarea în țară (secțiunea Baziaș) în intervalul 17 – 18.07.2026 a fost în ușoară scădere, având valoarea de 1700 m3/s, sub media multianuală a lunii iulie (4700 m3/s).

În aval de Porţile de Fier debitele au fost în scădere.

Debitul la intrarea în țară (secțiunea Baziaș) va fi staționar (1700 m3/s).

În aval de Porțile de Fier debitele vor fi în scădere. 

2. Situația meteorologică în intervalul 17.07.2026, ora 09.00 – 18.07.2026, ora 06.00
ÎN ŢARĂ

Vremea s-a menținut călduroasă în cea mai mare parte a țării, caniculară pe arii extinse în Crișana, Banat, sudul și sud-vestul Olteniei, cu disconfort termic ridicat în vestul, sudul și local în sud-estul teritoriului unde indicele temperatură-umezeală (ITU) a atins sau a depășit ușor pragul critic de 80 de unități. Cerul a fost variabil, cu înnorări temporar accentuate, averse, descărcări electrice și intensificări de scurtă durată ale vântului (rafale în general de 45-55 km/h) după-amiaza și seara local în zona montană, în Transilvania ( în special în estul și vestul regiunii) în Oltenia, pe areale restrânse în nordul și sud-vestul Munteniei și izolat în Crișana și nordul Dobrogei, iar în a doua parte a nopții în nord-vestul teritoriului. Pe suprafețe mici au fost cantități de apă de 15-20 l/mp ( în zona Munților Apuseni și în vestul Carpaților Meridionali). Temperaturile maxime s-au încadrat între 28 de grade la Joseni, Miercurea Ciuc, Voineasa, Câmpulung, Sfântu Gheorghe-deltă, Constanța, Constanța-dig și Mangalia și 37 de grade la Săcuieni și Sânnicolau Mare, iar la ora 6 valorile termice erau cuprinse între 12 grade la Joseni și Miercurea Ciuc și 27 de grade la Moldova Nouă. Spre dimineață, pe spații mici în zonele depresionare și pe litoral s-a format ceață. Observație: de ieri dimineață, de la ora 6, au fost emise 5 mesaje de atenționare cod galben pentru fenomene meteorologice periculoase imediate, 3 de către SRPV Craiova, 1 de către SRPV Sibiu și 1 de către SRPV Cluj.
LA BUCUREŞTI

Vremea s-a menținut călduroasă, cu disconfort termic ridicat, astfel că indicele temperatură-umezeală (ITU) a depășit ușor pragul critic de 80 de unități. Cerul a fost variabil, mai mult senin dimineața și noaptea și vântul a suflat slab până la moderat. Temperatura maximă a fost de 33 de grade la Afumați și Băneasa și 34 de grade la Filaret, iar la ora 6 se înregistrau 18 grade la stația meteo Băneasa, 20 de grade la Afumați și 21 de grade la Filaret.
3. Prognoza meteorologică în intervalul 18.07.2026, ora 09.00 – 19.07.2026, ora 09.00
ÎN ŢARĂ

În Crișana, Banat, vestul și sudul Olteniei, sud-vestul și centrul Munteniei și local în Maramureș, va fi caniculă și disconfort termic ridicat, iar indicele temperatură-umezeală (ITU) va depăși pragul critic de 80 de unități. Temperaturile maxime vor fi de 34...37 de grade, iar noaptea va fi tropicală cu minime în general de 20...22 de grade. În restul teritoriului vremea va fi călduroasă, cu maxime între 30 și 34 de grade, mai scăzute pe litoral și în estul Transilvaniei, spre 27...29 de grade, iar indicele temperatură-umezeală (ITU) va atinge pragul critic de 80 de unități în Câmpia Română și izolat în Dobrogea; minimele nocturne vor fi între 12 grade în estul Transilvaniei și 22 de grade pe litoral. Instabilitatea atmosferică se va accentua și se va manifesta prin perioade cu înnorări, averse, descărcări electrice, intensificări ale vântului și vijelii (viteze la rafală de 40...60 km/h și izolat de peste 70 km/h) după-amiaza și seara în cea mai mare parte a zonei montane, în vestul Transilvaniei, sudul Banatului, nord-estul Olteniei, nord-vestul Munteniei și al Moldovei și pe arii restrânse în rest, iar noaptea în jumătatea de vest a teritoriului. Aversele vor avea și caracter torențial, iar în intervale scurte de timp sau prin acumulare vor fi cantități de apă de 20...30 l/mp și pe alocuri de peste 40...50 l/mp. Izolat va cădea grindină de mici și medii dimensiuni (1...3 cm). Dimineața și noaptea, pe suprafețe mici se va forma ceață.
LA BUCUREŞTI
Vremea se va menține caniculară, iar disconfortul termic ridicat (indicele temperatură-umezeală va depăși pragul critic de 80 de unități). Cerul va fi variabil, iar spre seară și la începutul nopții vor fi posibile averse (2...5 l/mp), descărcări electrice și intensificări de scurtă durată ale vântului (rafale de 35...40 km/h). Temperatura maximă va fi de 35...36 de grade, iar cea minimă de 19...21 de grade, caracterizând o noapte tropicală.
II. CALITATEA APEI

Administrația Națională Apele Române și Comisariatul Județean Mehedinți din cadrul G.N.M., informează despre producerea, în data de 17.07.2026, ora 12.00 unei poluari accidentale apei raului Blahnița (cu ape uzate menajere) pe raza localității Pătulele, județul Mehedinti, din cauza unei avarii la sitemul centralizat de canalizare al localitatii Patulele. Reprez SGA Mehedinți s-au deplasat împreună cu comisarii CJ Mehedinți în teren unde au constatat că pe malul stâng al râului Blahnița sistemul de canalizare era plin de apă de culoare închisă însă la data controlului nu se deversau ape din sistemul de canalizare în râul Blahnița. Au fost prelevate probe de apă amonte și aval față de punctul de canalizare pentru efectuarea analizelor de laborator. Vom reveni cu informații suplimentare.
III. CALITATEA MEDIULUI

1. În domeniul aerului

Inspectoratul general pentru Situuații de Urgență informează telefonic despre producerea, în data de 18.07.2026, ora 03.20, unui incendiu de deseuri de mase plastice manifestat pe circa 8000 mp pe raza localității Gradinari, judetul Giurgiu, cu degajari mari de fum in atmoisfera. A fost emis mesaj RO-ALERT. Vom reveni cu informații suplimenatre.

2. În domeniul solului și vegetației

Direcția Silvică Dolj informează despre producerea, în data de 10.07.2026, ora 17.07, unui incendiu care a afectat cca 0,18 ha litiera intr-un fond forestier de stat pe raza OS Dabuleni, localitatea Dabuleni, judetul Dolj. Incendiul a fost stins in aceeasi zi, la ora 17.50, prin intervenția a 3 silvicultori, 7 pompieri si a 2 cetateni. Nu se cunosc cauzele declansatoare. Vom reveni cu informații suplimentare.

3.În domeniul supravegherii radioactivităţii mediului
Nu s-au înregistrat evenimente deosebite.

3. În municipiul Bucureşti

Nu s-au înregistrat evenimente deosebite. 

